Un tânăr din satul Copaciu, comuna Ghimpați, în vârstă de doar 21 de ani şi-a pierdut viața, după ce a căzut cu motocicleta, joi seară…
Polițiştii fac cercetări pentru a stabili circumstanțele producerii acestui tragic eveniment rutier .
Accidentul s-a petrecut, aseară, pe DN6, în comuna Ghimpați, din județul Giurgiu. Tânărul se plimba cu motorul, iar la un moment dat a pierdut controlul ghidonului şi a intrat cu motocicleta într-un stâlp.
Impactul a fost atât de violent, încât victima a fost proiectată de pe motocicletă, pe câmp. Alertate de localnici, cadrele medicale de pe o ambulanță SAJ au ajuns rapid la fața locului. Din păcate, medicul nu a mai putut face nimic pentru tânărul motociclist şi a declarat decesul.
La locul evenimentului rutier au intervenit şi polițiştii de la IPJ Giurgiu cât şi criminaliştii. Oamenii legii au efectuat cercetarea, iar pe baza ei speră să afle cum s-a petrecut accidentul. Între timp, aceștia au deschis dosar penal pentru ucidere din culpă.
Trupul tânărului a fost preluat de Serviciul de Medicină Legală Giurgiu pentru efectuarea necropsiei şi stabilirea cauzelor morții. Este al treilea tânăr care şi-a pierdut viața într-un accident, în ultima săptămână, în județul Giurgiu.
(Jurnal)